Den 11. april i år blev der begået et voldeligt røveri hos Brugsen i Vejgaard. Videoovervågningsbilleder fik et billede af gerningsmanden, og det billede bruger Nordjyllands Politi nu i jagten på at finde frem til hans identitet. Billedet, som Nordjyllands Politi netop har offentliggjort, viser gerningsmanden på vej ind i butikken. Han beskrives af politiet som dansk af udseende og dansktalende, 30 til 35 år gammel, 180 til 185 cm høj, almindelig af kropsbygning og iført sort jakke, mørke bukser, mørke sko og kasket. Kender du til personen, bedes du straks ringe til Nordjyllands Politi på telefon 114. Røveri udviklede sig voldeligt Forbrydelsen skete klokken 17.40, hvor gerningsmanden tiltvang sig adgang til kassebeholdningen, som han tømte for et ukendt beløb. - Der er tale om et såkaldt kassedyk, der udviklede sig voldeligt, idet gerningsmanden faktisk blev forsøgt holdt tilbage på stedet af en ukendt mandlig kunde, hvilket fik gerningsmanden til at true kunden med at anvende vold. Herefter flygtede røveren fra stedet i ukendt retning, siger lederen af politiets efterforskning af sagen, politikommissær Kenneth Rodam i en pressemeddelelse. Det er endnu ikke lykkedes for politiet at finde frem til gerningsmanden, og derfor opfordres offentligheden nu til at hjælpe ordensmagten. - Vi hører gerne fra personer, der mener at kunne genkende den formodede gerningsmand – og vi hører også gerne fra vidner, især den mandlige kunde, der forsøgte at tilbageholde gerningsmanden. Han kan nemlig have vigtig viden af betydning for sagens fulde belysning og dermed opklaring, siger Kenneth Rodam.

Opsummering:
Nu beder Nordjyllands Politi offentligheden om hjælp i håbet om at kunne identificere den formodede gerningsmand til et voldeligt røveri i Vejgaard.